Mátraterenye Község Önkormányzatának Képviselő-testület 9/2018. ( X.31.) önkormányzati rendelete

1. számú függeléke

**MÁTRATERENYE KÖZSÉG**

**KÖZÖSSÉGI SZÍNTEREK HASZNÁLATI SZABÁLYZATA**

Mátraterenye Község Önkormányzatának Képviselő-testülete a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény ( a továbbiakban: Törvény) 78/I. § (4) a.) pontja alapján a közművelődésről szóló 9/2018. (X.31.) önkormányzati rendelet 2. § (6) bekezdésében foglaltaknak (továbbiakban: Rendelet) megfelelően, a község közösségi színtereinek használati szabályzatát az alábbiakban határozza meg:

A Rendelet 2. § (2) bekezdésében foglaltak alapján az önkormányzat a helyi lakosság közművelődési tevékenységének, valamint a lakosság önszerveződő közösségeinek támogatása érdekében közösségi színtérként az alábbi létesítményeket tartja fenn:

1. Integrált Közösségi Színtér 3145 Mátraterenye Kossuth út 178. (Homokterenye településrész)
2. Integrált Közösségi Színtér 3146 Mátraterenye Kossuth út 325. (Nádújfalu településrész)
3. Települési Könyvtár 3145 Mátraterenye Kossuth út 178. (Homokterenye településrész)
4. Tájház 3145 Mátraterenye Kossuth út 241 . (Homokterenye településrész)
5. Helytörténeti Kiállítás 3146 Mátraterenye Kossuth út …325… (Nádújfalu településrész)

**INTEGRÁLT KÖZÖSSÉGI SZÍNTÉR 1.**

*(Homokterenye településrész)*

A közösségi színtér neve: Integrált Közösségi Színtér (Homokterenye településrész)

Címe: 3145 Mátraterenye Kossuth út 178.

Fenntartója: Mátraterenye Községi Önkormányzat

Működési területe: Mátraterenye község közigazgatási területe

Jogállása: alapító okirattal nem rendelkező közösségi színtér

Alaptevékenysége: közművelődési feladatellátás

Tevékenysége helyei: előtér, nagyterem, színpad, iroda, könyvtár, informatika terem, klub helyiség, vizesblokk ,raktár, konyha

**INTEGRÁLT KÖZÖSSÉGI SZÍNTÉR 2.**

*(Nádújfalu településrész)*

A közösségi színtér neve: Integrált Közösségi Színtér ( Nádújfalu településrész)

Címe: 3146 Nádújfalu Kossuth út 325.

Fenntartója: Mátraterenye Községi Önkormányzat

Működési területe: Mátraterenye község közigazgatási területe

Jogállása: alapító okirattal nem rendelkező közösségi színtér

Alaptevékenysége: közművelődési feladatellátás

Tevékenység helyei: nagyterem, konyha, vizesblokk

**I.1. Közösségi színtér igénybevételének szabályozása**

I.1.1. Az integrált közösségi színtér szolgáltatásait, programjait bárki igénybe veheti, aki a használati szabályzatban foglalt feltételeket elfogadja.

I.1.2. A helyiségek igénybevételének szándékát a közművelődési szakembernél legalább 5 munkanappal a tervezett igénybevétel előtt írásban be kell jelenteni, illetve írásban kell kérni.

I.1.3. A közművelődési szakember az állandó közművelődési programok időpontjának figyelembe vételével biztosítja a helyiségeket az igénylőnek.

I.1.4. A helyiségek ünnepnapokon és egyes munkaszüneti napokon (január 1, március 15, Húsvét vasárnap és hétfő, május 1, Pünkösd vasárnap és hétfő, augusztus 20, október 23, november 1, és december 25-26.) nem vehetők igénybe, kivéve az önkormányzat és a vele együttműködő szervezetek saját szervezésű rendezvényei esetében, továbbá egyedi döntés alapján.

I.1.5. Az önkormányzat természetbeni juttatásként az e szabályzat **1. számú mellékletében** meghatározott szervezetek részére ingyenesen biztosítja a közösségi színtér helyiségeinek igénybevételét, más szervezetek esetében a közművelődési szakember kezdeményezésére a polgármester dönthet a helyiségei ingyenes igénybevételétnek lehetőségeiről.

**I.2. A közösségi színtér helyiségeinek bérletidíjmentes és díjköteles használata**

I.2.1. Bérleti díjmentes tevékenységek és szolgáltatások

a) fenntartó önkormányzat és intézményeinek, helyi nemzetiségi önkormányzatnak a szervezésében megvalósuló rendezvények,

b) az **1. mellékletben** meghatározott szervezetek működésének, rendezvényeiknek biztosítása,

c) egészségügyi intézmények ingyenes lakossági szűrések esetén

d) mindaz a tevékenység, amelyet az önkormányzat célzott feladatként finanszíroz

I.2.2. Bérleti díj köteles tevékenységek és szolgáltatások

a) családi rendezvények (esküvő, névadó, születésnap, ballagás, halotti tor stb.) tartása

b) áru és termékbemutatók, tájékoztatók, reklámtevékenységek, továbbá haszonszerzés céljából

folytatott bármilyen tevékenység

I.2.3. A bérleti szerződés

A közösségi színterek helyiségeinek bérbeadásáról szóló szerződések megkötésére a polgármester jogosult.

A bérleti szerződés minimális tartalma

megállapodó felek adatai

a tevékenység, szolgáltatás, rendezvény pontos megjelölése,

használat díjának, valamint a fizetés módjának rögzítése,

a használat időpontjának és időtartamának pontos meghatározása,

kapcsolattartó személy megjelölése elérhetőségeivel,

a létesítmény használata során rongálás miatt, vagy egyéb a berendezések, eszközök nem rendeltetés szerinti használatából bekövetkezett károk megtérítése,

a megállapodás teljesítésével kapcsolatos viták tárgyalásos úton történő rendezésének vállalása

I.2.4. A közösségi színtér helyiségei nem adhatók bérbe olyan szolgáltatás és rendezvény céljára, amelyek:

a) belépődíj kötelesek,

b) helyben történő sütést-főzést igényelnek,

c) szeszesital árusítást tartalmaznak

I.2.5. A közösségi színtér tevékenységi helyein alkalmazott díjakat a **2. számú melléklet** tartalmazza.

1.2.6. A közösségi színtér helyszíneinek házirendjét a **3. számú melléklet** tartalmazza.

**II. TÁJHÁZ**

(*Homokterenye településrész)*

A közösségi színtér neve: Tájház

Címe: 3145 Mátraterenye Kossuth út 241……

Fenntartója: Mátraterenye Község Önkormányzata

Működési terülte: Mátraterenye község közigazgatási területe

Jogállása: alapító okirattal nem rendelkező közösségi színtér

Alaptevékenysége: a helyi népi hagyományokhoz tartozó tárgyi emlékek és szellemi

termékek gyűjtése, a gyűjtemény tárolása,

rendszerezése, kiállítása, bemutatása

Tevékenység helyei: parasztház: tisztaszoba, szoba, konyha, háló szoba,kamra

gazdasági épületek, istálló, udvar

**II. 1. A közösségi színtér igénybevételének szabályozása**

II.1.1. A tájház megtekintésére a közművelődési szakembernél történő regisztrációt, bejelentkezést követően van lehetőség.

II.1.2. A bejelentést személyesen vagy telefonon, illetve elektronikus úton is meg lehet tenni, legkésőbb a tervezett látogatást megelőző harmadik napon. A bejelentés alkalmával közölni kell a látogatók várható számát, a látogató csoport vezetőjét. A bejelentést a közművelődési szakember köteles visszaigazolni.

II.1.3. A bejelentést az alábbi elérhetőségeken lehet megtenni:

Nagy Anikó Mátraterenye Kossuth út 178.

telefon: 20/9199540

email:iksztmterenye@gmail.com

II.1.4. A tájház házirendjét a **3. számú melléklet** tartalmazza.

**III. HELYTÖRTÉNETI KIÁLLÍTÁS**

*(Nádújfalu településrész)*

A közösségi színtér neve: Helytörténeti Kiállítás

Címe: 3146 Mátraterenye Kossuth út 325.

Fenntartója: Mátraterenye Községi Önkormányzat és Nádújfaluért Baráti Egyesület

Működési területe: Mátraterenye község közigazgatási területe

Jogállása: önkormányzati létesítményben elhelyezett civil szervezet által

létrehozott nyilvános gyűjtemény

Alaptevékenysége: a településrész tárgyi emlékeinek és szellemi termékeinek

gyűjtése, a gyűjtemény tárolása, rendszerezése, kiállítása,

bemutatása

Tevékenység helyei: előtér és kiállítótér

**III. 1. A közösségi színtér igénybevételének szabályozása**

III.1.1. A helytörténeti kiállítás megtekintésére a közművelődési szakembernél vagy az egyesület képviselőjénél történő regisztrációt, bejelentést követően van lehetőség.

III.1.2. A bejelentést személyesen vagy telefonon, illetve elektronikus úton is meg lehet tenni, legkésőbb a tervezett látogatást megelőző harmadik napon. A bejelentés alkalmával közölni kell a látogatók várható számát, a látogató csoport vezetőjét. A bejelentést a közművelődési szakember, illetve az egyesület képviselője köteles visszaigazolni.

III.1.3. A bejelentést az alábbi elérhetőségeken lehet megtenni:

Nagy Anikó 3145 Mátraterenye Kossuth út 178., telefon: 20/9199540. email : [iksztmterenye@gmail.com](mailto:iksztmterenye@gmail.com)

egyesület képviselője adatai: Gyurcsák Tamás Mátraterenye, Rákóczi út 16.

III.1.4. A kiállítás házirendjét a 3. **számú melléklet** tartalmazza.

**IV. TELEPÜLÉSI KÖNYVTÁR**

A közösségi színtér neve: Települési Könyvtár (amely a megyei hatókörű városi könyvtár

szolgáltatásainak igénybevételével működik)

Címe: 3145 Mátraterenye Kossuth út 178.

Fenntartója: Mátraterenye Községi Önkormányzat

Működési területe: Mátraterenye község közigazgatási területe

Jogállása: alapító okirattal nem rendelkező, ellátási szerződés alapján a megyei

hatókörű városi könyvtár szolgáltatásainak igénybevételével

működő nyilvános könyvtár

Alaptevékenysége: nyilvános könyvtár, könyvtári szolgáltatás

Tevékenység helye: az integrált közösségi színtér helyiségében Mátraterenye Kossuth út

178. sz. alatt

Könyvtári ellátás formája: közkönyvtár

IV.1. Az önkormányzat a települési könyvtári ellátás biztosítását a megyei hatókörű városi könyvtár szolgáltatásainak igénybevételével teljesíti. A szolgáltatás tartalmát a megyei hatókörű városi könyvtár és a települési önkormányzat megállapodása tartalmazza. Mátraterenye önkormányzat az igénybe vett szolgáltatások fogadására alkalmas nyilvános könyvtárat működtet.

IV.2. A települési könyvtár feladatának tekinti, hogy az érdeklődők legszélesebb köre számára biztosítsa a magyar és az egyetemes kultúra kincseinek megismerését, és a folyamatos önművelést, a színvonalas szórakozást, a szabadidő hasznos eltöltését. Ennek érdekében támogatja:

1. az egyéni tanulást, önképzést,
2. az állampolgári jogok gyakorlásához szükséges közhasznú ismeretek megszerzését,
3. a nemzeti és etnikai kisebbséghez tartozók, valamint a hátrányos helyzetűek (vakok, gyengén látók, mozgásukban korlátozottak ) ellátását,
4. a gyermekek olvasási kultúrájának, önálló ismeretszerzésének segítését.

IV.3. A könyvtárosi teendőket a képviselő-testület által kinevezett főállású közalkalmazotti jogviszonyban álló közművelődési szakember látja el.

IV.4. A könyvtár házirendjét a **3. számú melléklet** tartalmazza.

A **szabályzat hatályba lépésének napja: 2018. november 15.**

Mátraterenye 2018. október 29.

**Gecse László**

**polgármester**

Záradék:

A közösségi színtér használati szabályzatát Mátraterenye Község Önkormányzatának Képviselő-testülete a 68./2018. ( X.29.) önkormányzati határozatával elfogadta.

A szabályzat közzététele 2018. október 31. napján megtörtént.